Peder Hvelplund (EL), 2023-02-07:
Tak for det, formand.
Først og fremmest tusind tak til forslagsstillerne for at stille det her borgerforslag.
Jeg synes, det er imponerende, og at det i hvert fald aftvinger respekt, at man, når man selv har været i en situation, som har været umådelig tragisk, så også har overskuddet til at rejse en problemstilling og prøver på netop at bruge det som anledning til at sikre at undgå, at andre kommer i tilsvarende situationer.
Derfor stor tak og stor respekt til stillerne af borgerforslaget.
Det er også stadig væk vores udgangspunkt i forhold til det.
Jeg synes, det er nødvendigt med en mere samlet tilgang, netop fordi det her ikke kun handler om børn, der mister forældre, det kan også være børn, der mister søskende.
I det hele taget handler det mere om den forebyggende indsats, altså det, at vi både sikrer, at der er et sorgberedskab, og sikrer, at de børn, der måtte være i de familier, der bliver ramt af sådan en tragedie, også kommer videre, og så vi kan være med til at forebygge tilstødende lidelser med baggrund i det – altså senere traumer og andet.
Men jeg må også sige, at jeg har en vis utålmodighed, for da vi vedtog beretningen om, at der skulle laves en arbejdsgruppe, der skulle arbejde med det her, var det med en klar forventning om, at der ville komme et udkomme fra den arbejdsgruppe forholdsvis hurtigt, fordi der var en bred enighed om, det her var en dagsorden, der skulle løftes.
Men nu står vi så her i dag og skal behandle et borgerforslag, som måske ikke adresserer hele problemstillingen, men som adresserer et meget centralt og relevant spørgsmål i forhold til spørgsmålet om sorgberedskab, og derfor synes jeg også det er utilfredsstillende, at der endnu ikke ligger noget fra arbejdsgruppen, og derfor bliver Enhedslistens tilgang også, at vi kommer til at bakke op om det her borgerforslag, netop ud fra den tilgang, at det, man foreslår, er noget, vi synes er en rigtig god idé, og at det er nogle helt rimelige krav og nogle helt rimelige betingelser, man laver i forhold til et sorgberedskab.
Derfor kommer vi til at bakke op om forslaget.
Men det ændrer ikke på, at jeg synes, det er nødvendigt, at vi også får set på den mere helhedsorienterede tilgang, at vi får en hurtig afrapportering fra arbejdsgruppen, og at vi også allerede nu får igangsat arbejdet med en national sorghandleplan, for uanset hvad arbejdsgruppen måtte komme frem til, er det jo afgørende, at vi får en ensartet tilgang til hele spørgsmålet om sorgberedskab, så der ikke er en forskel, efter hvilken kommune man bor i, hvilken rådgivning man får, hvilken specifik situation man er blevet sat i, men at vi netop har et fintmasket sikkerhedsnet, der sikrer, der bliver givet et tilbud, uanset hvor man bor, uanset hvilken situation man er havnet i.
Det er det, der er det afgørende for os, og derfor er der for mig at se slet ikke nogen tvivl om, og det er der ikke for Enhedslisten, at det her handler om, at vi skal have et nationalt sorgberedskab, at vi skal sikre, at der også tilvejebringes den tilstrækkelige finansiering, så det bliver et ensartet tilbud, der kan tilbydes i samtlige landets kommuner, og at det netop kan adressere alle de aspekter af den problemstilling her.
Men som sagt kommer vi til at støtte borgerforslaget, fordi vi synes, det er nogle helt rimelige betingelser, der bliver opstillet i det.
Det er nogle rimelige krav til hjælp og til et beredskab, der bliver beskrevet, og derfor kommer vi til at bakke op om det, men vi vil samtidig arbejde for, at vi netop får sikret, at arbejdsgruppen får leveret hurtigt, altså at det bliver et hurtigtarbejdende udvalg, og at vi også samtidig vil arbejde for en national sorghandleplan.
Men vi kommer til at bakke op om borgerforslaget, som det ligger her.